Okresná prokuratúra Námestovo 
Hviezdoslavovo námestie 213, 029 01 Námestovo

Sp. zn. : Pv 690/11/5507	Námestovo, 23.1.2012
EEČ : 2-41-3-2012

U Z N E S E N I E

Trestná vec:	obvinený XXXXX 
Prečin:	zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátorka Okresnej prokuratúry Námestovo
Rozhodnutie:
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
v obci XXXXX a všade tam, kde sa zdržiaval v období od 01. 01. 2011 do 31.01.2012 aj napriek zákonnej povinnosti vyživovať svoje deti, ktorá mu, ako rodičovi, vyplýva priamo zo Zákona o rodine a ktorej rozsah bol určený  rozsudkom   Okresného súdu XXXXX, sp. zn. XXXXX, zo dňa 05.12.2008,  na  dcéru XXXXX, nar. XXXXX sumou 66,38 eur mesačne, vždy do každého 15-teho dňa v mesiaci vopred k rukám matky, vyživovaciu povinnosť si  neplnil pravidelne a vplnej výške, okrem mesiaca február 2011, kedy uhradil 70,- eur, apríl 2011, kedy uhradil 200,- eur, máj 2011, kedy uhradil 40,- eur, jún 2011, kedy uhradil 100,- eur, september 2011, kedy uhradil 70,- eur, aj napriek tomu, že podnikal na základe živnostenského oprávnenia a mal príjem, v dôsledku čoho mu vznikol dlh na výživnom voči oprávnenej XXXXX vo výške 316,56 eur, ktorý uhradil, 

Právna veta:
pretože zanikla trestnosť činu
Odôvodnenie:
Poverený príslušník Obvodného oddelenia PZ Zákamenné vykonával pod spisovou značkou ORP-1000/ZK-DK-11 skrátené vyšetrovanie v trestnej veci obvineného XXXXX  trestne stíhaného pre prečin zanedbania povinnej výživy podľa § 207 odsek  1  Trestného  zákona, ktorého sa mal dopustiť na tom skutkovom základe, ktorý je uvedený vo výrokovej časti  tohto uznesenia. 

Poverený príslušník po skončení skráteného vyšetrovania predložil na tunajšiu prokuratúru spisový materiál spolu s návrhom na  zastavenie trestného stíhania vedeného proti XXXXX pre prečin zanedbania povinnej výživy podľa § 207 odsek 1  Trestného  zákona s poukazom na ustanovenie § 86 písmeno a) Trestného zákona. 

Preskúmaním predloženého spisového materiálu som dospela k záveru, že dokazovanie bolo vykonané v náležitom rozsahu a v súlade so zákonom, pričom výsledky skráteného vyšetrovania odôvodňujú zastavenie trestného stíhania podľa § 215 odsek  1 písmeno h) Trestného  poriadku z dôvodu účinnej ľútosti podľa § 86 písmeno a) Trestného  zákona. 

	Obvinený XXXXX vo svojej výpovedi  v prípravnom konaní  uviedol, že s manželkou XXXXX sa rozviedol v roku 2008, majú spolu dcéru XXXXX, pričom bol zaviazaný prispievať na jej výživu sumou 66,38 eur mesačne k rukám matky. Vyživovaciu povinnosť spočiatku plnil pravidelne, potom začal pracovať v ČR, kde bol aj viac mesiacov a nemohol cez šeky poštou uhradiť výživné. Keď bol doma, zase niekedy zabudol poslať. Vo mesiaci feburár 2011 uhradil 70,- eur,  máj 40,- eur,  apríl 200,- eur, jún 100,- eur, september 70,- eur, október 300,- eur, december 160,- eur. Dlžné výživné však doplatil v celom rozsahu a už nedlží na výživnom žiadnu sumu.  

Svedkyňa poškodená XXXXX vo svojej výpovedi uviedla, že obvinený platil výživné na dcéru nepravidelne od januára 2011, avšak dlžné výživné obvinený uhradil v celom rozsahu dodatočne, a to aj za mesiac január 2012. Menovaná uviedla, že žije  v spoločnej domácnosti v rodinnnom dome s rodičmi, kde má spolu s dcérou vyhradenú izbu. S výchovou aj výživou jej pomáhajú rodičia tým, že varia. Dcéra nie je v hmotnej núdzi, má si čo obliecť, má čo jesť a riadne sa o ňu stará. 

	Z rozsudku Okresného súdu XXXXX spisová značka XXXXX, zo dňa 05.12.2008 vyplýva, že súd zveril po rozvode XXXXX do osobnej starostlivosti matky  XXXXX a otcovi uložil povinnosť prispievať na výživu dcéry sumou 2000,- Sk (66,38 eur) mesačne k rukám matky.   

Prečinu zanedbania povinnej výživy podľa § 207 odsek  1 Trestného  zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti zákonnú povinnosť vyživovať alebo zaopatrovať iného.  

Podľa § 86 písmeno  a)  Trestného zákona  trestnosť zanedbania povinnej výživy podľa § 207 Trestného zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Vykonaným skráteným vyšetrovaním bolo  preukázané, že obvinený  neplatil výživné na dcéru XXXXX v plnej výške v období od 01.01.2011 po súčasnosť, čím mu vznikol dlh na výživnom vo výške 316,56 eur, ktorý uhradil v plnej výške, a to dňa 21.10.2011 uhradil sumu 300,- eur a dňa 14.12.2011 sumu 160,- eur.  Tým došlo ku zániku trestnosti prečinu zanedbania povinnej výživy podľa § 207 Trestného zákona z dôvodu účinnej ľútosti podľa § 86 písmeno  a)  Trestného zákona. 

	Predmetom skráteného vyšetrovania bola tiež skutočnosť, či zanedbanie povinnej výživy nemalo  trvalo nepriaznivé následky, t. j. také následky, ktoré nie je možné napraviť alebo odstrániť ani dodatočným splnením vyživovacej povinnosti páchateľom. Ide spravidla o následky vo forme poškodenia telesného alebo duševného zdravia a vývoja oprávnenej osoby, ku ktorým došlo v dôsledku nesplnenia vyživovacej povinnosti páchateľom. 

Z vykonaného dokazovania vyplýva, že u XXXXX nedošlo k vyššie uvedeným  trvalo nepriaznivým následkom v dôsledku neplnenia si vyživovacej povinnosti obvineným. Svedkyňa poškodená XXXXX uviedla, že dcéra nebola v hmotnej núdzi, mala v podstate zabezpečené všetky potreby.

Vzhľadom na skutočnosť, že obvinený si dodatočne splnil vyživovaciu povinnosť v celej výške a trestný čin nemal trvalo nepriaznivé následky, došlo k zániku trestnosti prečinu zanedbania povinnej výživy podľa § 207 Trestného zákona z dôvodu účinnej ľútosti podľa § 86 písmeno  a) Trestného zákona.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jana Vajzerová
prokurátorka